האם השיר הישראלי שזכה באירוויזיון בדרך לבית המשפט? תאגיד המוזיקה יוניברסל שלח מכתב התראה לפני תביעה ליוצרי השיר TOY, דורון מדלי וסתיו בגר, שבו נכתב שחלק מהשיר הועתק, כך דווח היום (ג') בתוכנית "ערב טוב עם גיא פינס". על פי הפרסום, במכתב נטען כי חלק מהשיר TOY מזכיר את Seven Nation Army של להקת הווייט סטרייפס. דורון מדלי ייצא מחר ללוס אנג'לס במטרה לפתור את המשבר.





ל-ynet נודע כי מאיגוד השידור האירופי ה-EBU טרם יצרו קשר עם הפקת האירוויזיון בישראל, וגורמים בהפקה אמרו כי אין חשש שהדבר יפגע בקיום האירוויזיון בארץ או יוביל לפסילת הזכייה.

עוד נודע ל-ynet כי התביעה עלולה לפגוע כלכלית ביוצרי השיר, שכן קבלת התמלוגים שלהם מהשיר תתעכב עד אשר תוכרע התביעה.

מדלי עצמו מסר בתגובה לתוכנית: "הופתענו לקבל מכתב שכזה ואנחנו מטפלים בזה. אני מאמין שבשבועיים הקרובים הנושא ייפתר על הצד הטוב ביותר לשביעות רצונם של כל הצדדים".